ફરી શું જવાબ આપવો તેની ગડમથલમાં ધ્વનિ થોડીક ક્ષણો ખોવાઈ ગઈ અને બોલી, ‘લવ શબ્દથી મને નફરત છે. એ બધા ઈન્ફેચ્યુએશનના સજાવેલા નામ છે. માણસે પ્રેક્ટિકલ બનવું જોઈએ. પ્રેમ એ કોઈ કરન્સી નથી, એનાથી ઘર ચાલતું નથી, મકાન, ગાડી, બેંક બેલેન્સ, ઘરેણા એ પ્રેમથી આવતા નથી.’ એક ઊંડો શ્વાસ લઈને મનોજની સામે જોઈ એ બોલી, ‘આઈ એમ ગેટિંગ એન્ગેજ્ડ ટુ સંદીપ નેક્સ્ટ વીક, નવી મુંબઈમાં એના ફાધર પી.આઈ છે અને લગ્ન પછી મને વેલ ફર્નિશ્ડ અને સેટલ્ડ જિંદગી મળશે. એ પોતાનો બિઝનસ શરૂ કરવાનો છે, ડિગ્રી તો એના માટે એક નાનકડું પગથિયું જ છે. પૈસા અને પાવર બંને એ ફેમિલીમાં છે. બી પ્રેક્ટિકલ મનોજ. થોડોક પગભર થા, કમાવાનું અને ભેગું કરવાનું શરૂ કર પછી આ બધા વેવલાપણા કરજે. તું પ્રેક્ટિકલ બનીશ તો ઘણું પામી શકીશ.’